Paskaidrojuma raksts
Jelgavas  novada pašvaldības domes 2026. gada __. saistošajiem noteikumiem Nr. __/2026 "Par transporta izdevumu kompensēšanas kārtību Jelgavas
novada pašvaldības dibināto izglītības iestāžu pedagogiem"

	Paskaidrojuma raksta sadaļas un norādāmā informācija

	1. Mērķis un nepieciešamības pamatojums

1.1. Saistošo noteikumu “Par transporta izdevumu kompensēšanas kārtību Jelgavas novada pašvaldības izglītības iestāžu pedagogiem" (turpmāk – Noteikumi) mērķis ir kompensēt sabiedriskā transporta izmantošanas izdevumus vai pedagoga īpašumā vai valdījumā (turējumā), vai lietošanā esošā transportlīdzekļa izmantošanas izdevumus Jelgavas novada pašvaldības dibināto izglītības iestāžu pedagogiem, lai nodrošinātu, ka attālums līdz izglītības iestādei un ceļa izdevumi nebūtu iemesls, kādēļ pedagogiem jāizvēlas cita darba vieta vai nodarbinātības veids.
1.2. Pašvaldības pilnvarojums izstrādāt Noteikumus izriet no Izglītības likuma 17. panta trešās daļas 21.1 apakšpunkta, kas noteic, ka dome saistošajos noteikumos nosaka kārtību un apmēru, kādā tās padotībā esošo izglītības iestāžu pedagogiem kompensē transporta izdevumus. Izglītības likuma 52. panta 1.1 daļas 3. punkts nosaka, ka izglītības iestādes pedagogs var saņemt kompensāciju to transporta izdevumu segšanai, kas radušies, izmantojot personīgo vai sabiedrisko transportu (izņemot taksometru) no pedagoga deklarētās vai faktiskās dzīvesvietas līdz izglītības iestādei un atpakaļ. Kārtību, nosacījumus un apmēru, kādā pedagogam var kompensēt transporta izdevumus, nosaka izglītības iestādes dibinātājs.
1.3. Ar Noteikumiem pašvaldība nosaka vienotu kārtību, kādā pašvaldības izglītības iestāžu pedagogam var kompensēt transporta izdevumus un nosacījumus kompensācijas piešķiršanai.
Noteikumi paredz, ka pedagogiem ir tiesības saņemt sabiedriskā transporta kompensāciju 100 % apmērā no faktiskajām izmaksām, bet ne vairāk kā 100 eiro mēnesī par nokļūšanu reizi dienā vienā maršrutā no faktiskās dzīvesvietas līdz izglītības iestādei, kurā pedagogs strādā, un atpakaļ, ja pedagoga dzīvesvieta atrodas vairāk kā 10 kilometru attālumā no izglītības iestādes, un arī tiek apmaksāti personīgā transporta izdevumi 70 % apmērā no faktiskajām izmaksām, bet ne vairāk kā 100 eiro mēnesī, ja nav iespējams izmantot sabiedrisko transportu, un tā izmantošana nenodrošina ierašanos iestādē noteiktā laikā, vai atgriešanos dzīvesvietā iespējami saprātīgā laikā, kā  arī gadījumos, ja pedagoga darba laika sākums vai darba laika beigas nesakrīt ar sabiedriskā transporta kursēšanas laiku. Attālums no izglītības iestādes līdz dzīvesvietai noteikts, lai nodrošinātu pedagogu fizisko un sociālo drošību, palīdzētu konkurēt ar citiem darba devējiem pedagogu piesaistes jomā, nodrošinātu vienmērīgu izglītības kvalitāti visā novada teritorijā, arī attālākos ciemos, mazinātu risku, ka izglītības iestādēm trūkst pedagogu. 
Lai Lai saņemtu kompensāciju, pedagogam ir pienākums savā izglītības iestādē 5 darba dienu laikā pēc kārtējā mēneša beigām iesniegt iesniegumu, norādot pamatojumu kompensācijas nepieciešamībai, aizpildot nepieciešamo informāciju, pievienojot sabiedriskā transporta biļetes vai izdevumus apliecinošus dokumentus attiecībā uz personīgā autotransporta izmantošanu.
Izglītības iestāde pārbauda kompensācijas saņēmēja sniegto datu atbilstību Noteikumu nosacījumiem un faktiskajai situācijai, un līdz katra mēneša 10. datumam nosaka kompensācijas apmēru par iepriekšējā mēneša dienām, kurās pedagogs ir strādājis klātienē izglītības iestādē. Kompensācija līdz attiecīgā mēneša 15. datumam tiek ieskaitīta pedagoga darba algas kontā.
1.5. Pašvaldības izpilddirektors ar rīkojumu nosaka vienotu kārtību kompensācijas aprēķināšanai, izmaksai un apstiprina noteikumos noteikto iesniegumu veidlapas.

	2. Fiskālā ietekme uz pašvaldības budžetu

Pēc izglītības iestāžu sniegtās informācijas uz šāda veida kompensācijām varētu pretendēt 160-200 pedagogu. 
Noteikumu īstenošanai pašvaldības budžetā 2026. gadā jāparedz 16 080 eiro, 2027. gadā – 48 240 eiro..

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci

3.1. Sociālā ietekme – plānots, ka noteikumi pozitīvi ietekmēs mērķa grupu, uz kuru attiecināms Noteikumu tiesiskais regulējums: pašvaldības dibināto izglītības iestāžu pedagogi, lai mazinātu izglītības nozarē esošās problēmas ar augsti kvalificētu un motivētu pedagogu trūkumu, un palielinātu iespēju labu speciālistu piesaistē.
3.2. Noteikumu tiesiskais regulējums neietekmēs uzņēmējdarbības vidi pašvaldības teritorijā.
3.3. Ietekme uz vidi – neradīs ietekmi uz vidi.

	3.4. Ietekme uz uzņēmējdarbības vidi pašvaldības teritorijā – nav attiecināma.
3.5. Ietekme uz konkurenci – nav ietekmes uz konkurenci.

	4. Ietekme uz administratīvajām procedūrām un to izmaksām
4.1. Institūcija, kurā pedagogs var vērsties Noteikumu piemērošanā, ir izglītības iestāde, kurā pedagogs strādā.
4.2. Galvenie procedūras posmi un pedagogam veicamās darbības, ko paredz Noteikumi, ir šādi: lai saņemtu transporta kompensāciju, pedagogs iesniedz izglītības iestādes vadītājam iesniegumu un kompensāciju pamatojošos dokumentus. Kompensācijas izmaksu pedagogam nodrošinās Finanšu nodaļa līdz katra mēneša 15. datumam, pamatojoties uz iestādes vadītāja rīkojumu, ieturot no izmaksājamās kompensācijas valsts sociālās apdrošināšanas obligātās iemaksas un iedzīvotāju ienākuma nodokli normatīvajos aktos noteiktajā kārtībā.

	5. Ietekme uz pašvaldības funkcijām un cilvēkresursiem

Noteikumu izpildei nav nepieciešams veidot jaunas pašvaldības institūcijas vai darba vietas. Tiks paplašināta izglītības iestādes vadītāja kompetence, jo būs nepieciešams izvērtēt pedagoga iesniegtos iesniegumus transporta kompensācijai, kā arī būs jāveic pedagoga iesniegto attaisnojošie dokumentu izvērtēšana, kā arī papildus darbs Finanšu nodaļas darbiniekiem, izmaksāt kompensācijas pedagogam, pirms tam aprēķinot un ieturot valsts sociālās apdrošināšanas obligātās iemaksas un iedzīvotāju ienākuma nodokli.

	6. Informācija par izpildes nodrošināšanu
Pašvaldības cilvēkresursi, kas tiks iesaistīti Noteikumu īstenošanā, ir pašvaldības izglītības iestāžu vadītāji un citas personas (pieņemot un izvērtējot iesniegumu atbilstību un izdodot rīkojumu par transporta kompensāciju) un Finanšu nodaļas darbinieki (izmaksājot kompensāciju).

	7. Prasību un izmaksu samērīgums pret ieguvumiem, ko sniedz mērķa sasniegšana

Noteikumi ir atbilstoši iecerētā mērķa sasniegšanas nodrošināšanai, lai attālums līdz izglītības iestādei un ceļa izdevumi nebūtu iemesls, kādēļ pedagogiem jāizvēlas cita darba vieta vai nodarbinātības veids.

	8. Izstrādes gaitā veiktās konsultācijas ar privātpersonām un institūcijām

8.1. Noteikumu izstrādes gaitā tika veiktas konsultācijas ar pašvaldības izglītības iestādēm.
8.2. Ministru kabineta 2025. gada 22. jūlija noteikumu Nr. 454 "Kārtība un apmērs, kādā valsts izglītības iestāžu pedagogiem var kompensēt transporta izdevumus un dzīvojamās telpas īres izdevumus, kā arī nosacījumi šo kompensāciju piešķiršanai" (turpmāk – Noteikumi Nr. 454) anotācijā norādīts, ka saskaņā ar likuma "Par iedzīvotāju ienākuma nodokli" 9. panta pirmās daļas 16. punktu, tās nav apliekamas ar iedzīvotāju ienākuma nodokli (algas nodokli), attiecīgi tās nav arī valsts sociālās apdrošināšanas obligāto iemaksu objekts. Savukārt pašvaldību izglītības iestāžu pedagogiem izmaksājamo transporta izdevumu kompensāciju nosaka ar pašvaldību saistošajiem noteikumiem.
27.01.2026. VID skaidrojumā norādīts, ka saskaņā ar likuma "Par iedzīvotāju ienākuma nodokli" 9. panta pirmās daļas 16. punktu, fiziskās personas gada apliekamajā ienākumā netiek ietvertas un ar nodokli netiek apliktas kompensācijas izmaksas likumos un Ministru kabineta noteikto normu ietvaros, izņemot kompensāciju par neizmantoto atvaļinājumu. Kārtību un apmēru, kādā valsts izglītības iestāžu pedagogiem var kompensēt transporta izdevumus, kā arī nosacījumus šo kompensāciju piešķiršanai nosaka Noteikumi Nr. 454. 
Ņemot vērā minēto, pašvaldību izglītības iestāžu pedagogiem izmaksājamā kompensācija transporta izdevumu segšanai Noteikumos noteiktajā apmērā un kārtībā uzskatāma par ienākumu, no kura ieturams algas nodoklis – valsts sociālās apdrošināšanas obligātās iemaksas un iedzīvotāju ienākuma nodoklis.




Domes priekšsēdētājs                                               		                 I. Zālītis

